kung gumawa siya ng gulo ay walang salang mabubunyag ang kasamaan at kabulukang dapat na malihim sa mata ng mga lipunan at ng kapisanan. oo, ang lahat ng kasamaang yaon at kabulukan ay walang salang mabubunyag, at kung mabunyag na, ay ano ang sasabihin ng tao? ano ang ititingin sa kanya ng mga makakamalay? ano ang ipapalagay sa kanya? wala, wala kundi isang lalaking pinagsukaban ng asawa, isang lalaking naulol ng asawa, pinagtaksilan ng asawa. diyata at ganito ang kanyang maririnig sa harap ng matataas na lipunan at sa harap ng kapisanan? kay samasama! anong samang pakinggan! nagtaksil, nagsukab ang asawa. kay samasama nga naman! hindi kaya niya maipalagay na kung marinig na lamang niya ang isang salitang nagsukab ay di pa kaya siya parang tumanggap ng isang mariing sampal na tumama sa panga. pinagsukaban! kay samang pakinggan!